Kim Behnke (FP), 1998-10-29:
Det spørgsmål, som flere har været inde på, nemlig hvad denne tilskudsordning egentlig betyder for erhvervslivet, får man jo et billede af, når man ser, hvordan den administreres i praksis,
i praksis foregår det på den måde, at når der
udsendes selvangivelser og andre skatteangivelsesblanketter til de helt små virksomheder, så er der automatisk vedlagt en en formular, og den skal kun udfyldes med ganske få oplysninger og underskrives, så udløser det mellem 6.000 kr. og 0 kr. i refusion fra det offentlige. Derfor er det ikke så uforståeligt, at 195.000 personer benytter sig af ordningen, for det kræver jo meget lidt arbejde med kuglepennen at sørge for, at man får dette beløb refunderet, og særlig i de små virksomheder kan også små penge jo være nok så vigtige.
Derfor er vi ikke så overraskede over antallet af virksomheder og personer, der benytter sig af ordningen.
Det, vi er mere overraskede over, er, at regeringen fremsætter det her forslag uden at tage den anden halvdel af historien med.
For hvorfor har virksomhederne problemer, og hvorfor ville man i sin tid indføre denne ordning?
Det var jo netop for at kompensere de helt små virksomheder for det, der på nudansk hedder administrativt bøvl.
Bevares, man har også administrativt bøvl i A.P. Møller-koncernen, f.eks. i Dansk Supermarked, og i FDB og andre af de store koncerner, men hver gang Folketinget laver lovgivningen om, så har de en stab af administrative medarbejdere, som sørger for at rette edb-programmer og andet til, sådan at tingene passer til den nye lovgivningssituation.
Hvis man derimod er en lille virksomhed med ganske få medarbejdere, så er der ikke andet at gøre end at finde lommeregneren og skriveblokken frem og selv gå i gang med at regne sig frem til, hvordan de nye regler fungerer på den virksomhed, og derfor er der en særlig administrativ belastning, når man har en lille virksomhed.
Men det, der er helt urimeligt i den eksisterende ordning,
er jo skellet mellem tre og fire medarbejdere, for den virksomhed, der har fire medarbejdere, kan have mindst lige så meget administrativt bøvl som den, der kun har tre.
Oven i købet er det sådan, at jo nærmere man kommer de tre, jo mindre tilskud får
Derfor er ordningen noget bras i sig selv, og derfor vil Fremskridtspartiet gerne medvirke til at få ordningen fjernet.
Men vi mener, at inden det sker, skal det ses i en sammenhæng, hvor den anden halvdel, det administrative bøvl, skal med.
Og hvor vi tidligere har haft en erhvervsminister, der var meget opmærksom på dét, kan det godt bekymre os lidt, at den nuværende erhvervsminister, i hvert fald i pressen, er citeret for at have sagt, at i et moderne samfund må man finde sig i, at der er administrativt bøvl.
Det synes vi er et forkert signal fra regeringen, og derfor mener vi, at inden vi går til vedtagelse af det her forslag, skal vi altså have en liste fra regeringen og erhvervsministeren over, hvad man har tænkt sig at indføre af administrative lempelser for erhvervslivet i de kommende år. Det må være muligt for regeringen at lægge en strategi, en plan for, hvad der er af lempelser.
Så er det meget nemmere at sige til de små og mellemstore virksomheder: I mister disse beskedne tilskud, men til gengæld kan I se frem til, at jeres timer under lampen med lommeregneren og skriveblokken og kuglepennen bliver færre. Så er der perspektiv i tingene, og så vil Fremskridtspartiet kunne medvirke til det, frem for som det fremgår her, hvor det - som nogle ordførere har været inde på - virker lidt som en særlig kampagne vendt mod de helt små virksomheder, og det er der ingen grund til at Folketinget medvirker til.
Så lad os få det ind i en større sammenhæng, for så er det såmænd fornuftigt nok.